**E l ő t e r j e s z t é s**

**Mindszentkálla Község Önkormányzata Polgármesterének döntéséhez**

**Tárgy: az óvodában nyújtott gyermekétkeztetés térítési díjáról szóló önkormányzati rendelet véleményezése**

**Előkészítette:** dr. Takács Katalin, aljegyző

 Jogszabállyal nem ellentétes

 dr. Szabó Tímea

 jegyző

**Tisztelt Polgármester Úr!**

A Köveskáli Közös Fenntartású Napközi-otthonos Óvodában nyújtott étkeztetés térítési díja Köveskál Község Önkormányzata Képviselő-testületének az óvodában nyújtott étkeztetés térítési díjáról szóló 8/2018. (VII.20.) önkormányzati rendeletében (a továbbiakban: Rendelet) került szabályozásra.

A Rendelet módosítása szükséges az alábbiakra figyelemmel:

**1) Bevezető rész**

A jelenleg hatályos Rendelet bevezető része:

*„Köveskál Község Önkormányzata Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29. § (2) bekezdés e) pontjában kapott felhatalmazás alapján, a gyermekek védelméről és a gyámügyi igazgatásról szóló 1997. évi XXXI. törvény 21/A.§ (3) bekezdés a) pont aa) alpontjában meghatározott feladatkörében eljárva az óvodafenntartó társulásban résztvevő Önkormányzatok Képviselő-testületei – Balatonhenye Község Önkormányzat Képviselő-testülete, Mindszentkálla Község Önkormányzat Képviselő-testülete, Szentbékkálla Község Önkormányzat Képviselő-testülete- hozzájárulásával a következőket rendeli el:”*

A jogszabályszerkesztésről szóló 61/2009. (XII. 14.) IRM rendelet (a továbbiakban: Jszr.) a bevezető rész tartalmára, a jogalkotás érvényességi kellékeire vonatkozóan – egyebek mellett – az alábbi rendelkezéseket tartalmazza:

*„52. § (1) A rendelet tervezete bevezető részt tartalmaz.*

*(2) A bevezető rész*

*a) a jogszabály megalkotásához szükséges - az ebben az alcímben meghatározott - érvényességi kellékek felsorolását és*

*b) a jogalkotás aktusára utaló kifejezést*

*foglalja magában.*

*(3) A bevezető részben meg kell jelölni, ha a rendeletet más, jogszabályban kifejezetten, az adott rendelet megalkotása vonatkozásában véleményezési hatáskörrel felruházott szervvel vagy személlyel egyetértésben, valamint ha más szerv vagy személy véleményének kikérésével alkotják meg.*

*(4) Önkormányzati rendelet bevezető részében meg kell jelölni, ha az önkormányzati rendeletet a társulásban résztvevő helyi önkormányzat képviselő-testületének hozzájárulásával vagy a társult képviselő-testület döntésének megfelelően alkotják meg.*

*(…)*

*54. § (1) A nem eredeti jogalkotói hatáskörben megalkotni tervezett rendelet bevezető részében egyértelműen meg kell jelölni a jogszabály egyes rendelkezéseinek a megalkotásához szükséges valamennyi olyan felhatalmazó rendelkezést megállapító jogszabályi rendelkezést, amely alapján a rendeletet kiadják.*

*(2) Ha a felhatalmazás alapján kiadott jogszabály kiadására vonatkozó eredeti felhatalmazás hatályát vesztette, de van felhatalmazás azonos tárgykörű szabályozásra, akkor a módosító jogszabályban csak a hatályos felhatalmazást kell megjelölni.*

*(3) A felhatalmazást adó jogszabály megjelölése nem hivatkozhat a felhatalmazást adó jogszabályt módosító jogszabályokra és a módosítás tényére.”*

A Jszr. 55. § (1) és (5) bekezdése szerint a bevezető részben a rendeletalkotásra felhatalmazást adó rendelkezés vagy az eredeti jogalkotói hatáskört megállapító rendelkezés után meg kell jelölni azt a feladatkört megállapító jogszabályi rendelkezést, amely alapján a jogszabályt kiadják. Önkormányzati rendelet bevezető részének a megszövegezésekor az önkormányzat feladatköreként az Alaptörvény 32. cikk (1) bekezdés megfelelő pontját, a helyi önkormányzatokról szóló törvénynek a feladatkört megállapító rendelkezését vagy más törvénynek a feladatkört megállapító rendelkezését kell feltüntetni.

A Rendelet bevezető részében a feladatkört megállapító jogszabályi rendelkezésként a Gyvt. 21/A.§ (3) bekezdés a) pont aa) alpontjában meghatározott feladatkör szerepel.

A Gyvt. 21/A. § (3) bekezdés a) pontjának aa) alpontja szerint az (1) bekezdés szerinti gyermekétkeztetést biztosítja a települési önkormányzat az általa fenntartott bölcsődében, mini bölcsődében és óvodában.

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 6. és 8. pontjában meghatározottak szerint a helyi közügyek, valamint a helyben biztosítható közfeladatok körében ellátandó helyi önkormányzati feladatok különösen az óvodai ellátás és a gyermekjóléti szolgáltatások és ellátások.

**2) Területi hatály**

A Jat. 6. §-a az alábbiak szerint szabályozza a jogszabály területi és személyi hatályát:

*„6. § (1) A jogszabály területi hatálya Magyarország területére, az önkormányzati rendelet területi hatálya a helyi önkormányzat közigazgatási területére terjed ki. Az önkormányzati rendelet területi hatálya az 5. § (5) bekezdés szerinti esetben a társulásban részt vevő helyi önkormányzatok, az 5. § (6) bekezdés szerinti esetben a társult képviselő-testületben részt vevő települési önkormányzatok közigazgatási területére terjed ki.*

*(2) A jogszabály személyi hatálya*

*a) Magyarország területén a természetes személyekre, jogi személyekre és jogi személyiséggel nem rendelkező szervezetekre, valamint Magyarország területén kívül a magyar állampolgárokra,*

*b) önkormányzati rendelet esetében a helyi önkormányzat közigazgatási területén a természetes személyekre, jogi személyekre és jogi személyiséggel nem rendelkező szervezetekre, az 5. § (5) bekezdés szerinti esetben a társulásban részt vevő helyi önkormányzatok, az 5. § (6) bekezdés szerinti esetben a társult képviselő-testületben részt vevő települési önkormányzatok közigazgatási területén a természetes személyekre, jogi személyekre és jogi személyiséggel nem rendelkező szervezetekre*

*terjed ki.*

*(3) A jogszabály területi, illetve személyi hatályát a jogszabályban az 5. § (5) és (6) bekezdés szerinti esetben, valamint akkor kell kifejezetten meghatározni, ha az az (1) és (2) bekezdéstől eltérő területre, illetve személyi körre terjed ki.”*

A Jat. 5. § (5) bekezdése szerint „*ha a felhatalmazás jogosultja a helyi önkormányzat képviselő-testülete, társulás esetén - ha a társulási megállapodásban meghatározott feladat- és hatáskör a felhatalmazás tárgyának szabályozására kiterjed - az önkormányzati rendelet megalkotására a társulási megállapodásban kijelölt, ennek hiányában a társulás székhelye szerinti helyi önkormányzat képviselő-testülete jogosult. Az önkormányzati rendelet megalkotásához a társulásban részt vevő helyi önkormányzat képviselő-testületének hozzájárulása szükséges.”*

A Rendeletben nem került meghatározásra a területi hatály, ezért nem felel meg a fent idézett rendelkezéseknek.

A Jat. 5. § (5) bekezdése alapján a gyermekétkeztetés tekintetében szükséges a rendelettervezet társult önkormányzatok képviselő-testületei - Balatonhenye Község Önkormányzata Képviselő-testülete, Mindszentkálla Község Önkormányzata Képviselő-testülete, valamint Szentbékkálla Község Önkormányzata Képviselő-testülete - általi véleményezése, melyet követően fogadhatja el Köveskál Község Önkormányzata Képviselő-testülete a rendeletet.

**3) Nyersanyagköltség**

A Rendelet 1. §-a szerint:

*„1. § (1) Köveskál Község Önkormányzata Képviselő-testülete a Köveskál Óvodában nyújtott gyermekétkeztetés intézményi térítési díját, a napi háromszori étkezés, - tízórai, ebéd, uzsonna, - vonatkozásában a nyersanyagköltséggel egyező mértékben, általános forgalmi adó nélkül 560,-Ft/nap összegben állapítja meg.*

*(2) A nyersanyagköltséget a tízórai tekintetében 100,-Ft/nap, az ebéd tekintetében 360,-Ft/nap, az uzsonna tekintetében 100,-Ft/nap összegben kell figyelembe venni.”*

A Rendelet 2. §-a szerint

*„2. § (1) Köveskál Község Önkormányzata Képviselő-testülete a Köveskál Óvodában nyújtott diétás gyermekétkeztetés intézményi térítési díját, a napi háromszori étkezés, - tízórai, ebéd, uzsonna, - vonatkozásában a nyersanyagköltséggel egyező mértékben, általános forgalmi adó nélkül 450,-Ft/nap összegben állapítja meg.*

*(2) A nyersanyagköltséget a tízórai tekintetében 85,-Ft/nap, az ebéd tekintetében 265,-Ft/nap, az uzsonna tekintetében 100,-Ft/nap összegben kell figyelembe venni.”*

*A Gyvt.* 151. § (3)-(3a) bekezdései szerint a gyermekétkeztetés intézményi térítési díjának alapja az élelmezés nyersanyagköltségének egy ellátottra jutó napi összege. Ha a fenntartó vagy a települési önkormányzat a gyermekétkeztetést vásárolt szolgáltatás útján biztosítja, az intézményi térítési díj megállapítása érdekében az étkeztetést biztosító szolgáltató köteles elkülönítetten kimutatni a gyermekétkeztetéssel összefüggésben felmerülő nyersanyagköltséget.

Fentiekre figyelemmel a Rendelet 1. § (2) bekezdésének, valamint 2. § (2) bekezdésének módosítása szükséges, tekintettel arra, hogy nyersanyagköltséget szabályoznak, melyre a települési önkormányzatnak nincs felhatalmazása.

Figyelemmel arra, hogy a szükséges - fentiekben ismertetett - módosítások következtében szinte a Rendelet valamennyi szakasza módosulna, célszerű a jelenleg hatályos Rendelet hatályon kívül helyezése és egy új rendelet megalkotása.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. A Kormány a veszélyhelyzet kihirdetéséről és a veszélyhelyzeti intézkedések hatályba lépéséről szóló 27/2021. (I. 29.) Korm. rendelet 1. §-ában az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus-világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki.

**ELŐZETES HATÁSVIZSGÁLAT**

**az óvodában nyújtott gyermekétkeztetés térítési díjáról szóló rendelet megalkotásához**

A jogalkotásról szóló 2010. évi CXXX törvény (továbbiakban: Jat.) 17. § (1) bekezdése szerint a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

A Jat. 17. § (2) bekezdése szerint a hatásvizsgálat során vizsgálni kell

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

**I. A végrehajtás feltételei:** A végrehajtás feltételei biztosítottak.

**II. Társadalmi, gazdasági hatások:** A rendelet-tervezet elfogadásának társadalmi, gazdasági hatása nincs.

**III. Költségvetési hatások:** A rendelet-tervezet elfogadásának költségvetési hatása nincs.

**IV. Környezeti, egészségi hatások**: A rendelet-tervezet elfogadásának környezeti, egészségi hatása nincs.

**V. Adminisztratív terheket befolyásoló hatások:** A rendelet-tervezet elfogadásának adminisztratív terheket befolyásoló hatása nincs.

**VI. Egyéb hatások:** A rendelet-tervezet elfogadásának egyéb hatása nincs.

**VII. A jogszabály megalkotásának szükségessége, a jogalkotás elmaradásának várható következményei:** A jelenleg hatályos Rendelet bevezető részében helytelenül kerültek megjelölésre a felhatalmazó, valamint a feladatkört meghatározó jogszabályhelyek; a Rendelet nem tartalmazza a területi hatályt, melyet a társulás miatt szükséges szabályozni; továbbá a Rendelet felhatalmazás hiányában szabályoz nyersanyagköltséget.

**VIII. A jogszabály alkalmazásához szükséges személyi, szervezeti, tárgyi és pénzügyi feltételei:** A jogszabály alkalmazásának személyi, szervezeti és tárgyi, pénzügyi feltételei rendelkezésre állnak.

**Részletes indokolás**

**1. §**

E szakaszban kerül meghatározásra a rendelet területi hatálya, mely szerint a területi hatály az óvodafenntartó társulásban résztvevő önkormányzatok közigazgatási területére terjed ki.

**2. §**

E szakasz tartalmazza, hogy a Közös Fenntartású Napközi-otthonos Óvodában a gyermekek napközbeni ellátása keretében nyújtott gyermekétkeztetés intézményi térítési díjai a rendelet 1. mellékletében kerülnek meghatározásra.

**3. §**

E szakasz Köveskál Község Önkormányzata Képviselő-testületének az óvodában nyújtott étkeztetés térítési díjáról szóló 8/2018. (VII.20.) önkormányzati rendeletének hatályon kívül helyezéséről rendelkezik.

**4. §**

E szakasz rendelkezik a rendelet hatályba lépéséről.

*Rendelet tervezet:*

**Köveskál Község Önkormányzat Képviselő-testülete .../.... (...) önkormányzati rendelete**

**az óvodában nyújtott gyermekétkeztetés térítési díjáról**

Köveskál Község Önkormányzata Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében, a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Korm. rendelettel kihirdetett veszélyhelyzetben, a gyermekek védelméről és a gyámügyi igazgatásról szóló 1997. évi XXXI. törvény 29. § (2) bekezdés e) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva az óvodafenntartó társulásban résztvevő önkormányzatok képviselő-testületei – Balatonhenye Község Önkormányzata Képviselő-testülete, Mindszentkálla Község Önkormányzata Képviselő-testülete, Szentbékkálla Község Önkormányzata Képviselő-testülete – hozzájárulásával a következőket rendeli el:

**1. §**

A rendelet területi hatálya Balatonhenye, Köveskál, Mindszentkálla és Szentbékkálla községek közigazgatási területére terjed ki.

**2. §**

Köveskál Község Polgármestere a Közös Fenntartású Napközi-otthonos Óvodában a gyermekek napközbeni ellátása keretében nyújtott gyermekétkeztetés intézményi térítési díjait e rendelet 1. melléklete szerint határozza meg.

**3. §**

Hatályát veszti az óvodában nyújtott étkeztetés térítési díjáról szóló Köveskál Község Önkormányzat Képviselő-testületének 8/2018.(VII.20.) önkormányzati rendelete.

**4. §**

Ez a rendelet a kihirdetését követő napon lép hatályba.

Györffy Szabolcs Zoltán dr. Szabó Tímea

 polgármester jegyző

A kihirdetés napja:……………………..

 dr. Szabó Tímea

 jegyző

*1. melléklet*

**Gyermekétkeztetés intézményi térítési díjak**

|  |  |  |  |  |  |
| --- | --- | --- | --- | --- | --- |
|  | A | B | C | D | E |
| 1. |  | **Nyersanyagköltség** (Ft/nap) | **Intézményi térítési díj** (Ft/nap) (ÁFA nélkül) | **Diétás** **gyermekétkeztetés** **nyersanyagköltség** (Ft/nap) | **Diétás** **gyermekétkeztetés** **intézményi térítési díj** (Ft/nap) (ÁFA nélkül) |
| 2. | **Óvodás gyermek napi háromszori** **étkezése** | 560 | **560** | 450 | **450** |
| 3. | **Óvodás gyermek** **tízórai** | 100 | **100** | 85 | **85** |
| 4. | **Óvodás gyermek** **ebéd** | 360 | **360** | 265 | **265** |
| 5. | **Óvodás gyermek** **uzsonna** | 100 | **100** | 100 | **100** |

***Határozati javaslat:***

**Mindszentkálla Község Önkormányzata Képviselő-testületének**

**.../2021. (…) határozata**

**a** **Közös Fenntartású Napközi-otthonos Óvodában nyújtott gyermekétkeztetés térítési díjáról szóló rendelet véleményezéséről**

Mindszentkálla Község Önkormányzata Képviselő-testületének - a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti- hatáskörében eljárva, Mindszentkálla Község Önkormányzata Polgármestere a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I. 29.) Korm. rendelettel kihirdetett veszélyhelyzetben Köveskál Község Önkormányzata Képviselő-testületének az óvodában nyújtott gyermekétkeztetés térítési díjáról szóló rendelet tervezetét megismertem és az előterjesztés szerinti elfogadásához hozzájárulok.

Döntésemről Köveskál Község Polgármesterét értesítem.